open-index/open-wikipedia-markdown huggingface dataset:
BotH₂nia Hydrogen Valley

**BotH₂nia Hydrogen Valley** on hanke, jossa pyritään luomaan vuoteen 2030 mennessä johtava vetyalue Suomen länsirannikolle. Yhteistyötä tehdään hankekehittäjien, kansainvälisten teknologiayritysten, tutkimuslaitosten sekä Porin, Vaasan, Kokkolan ja Oulun paikallisten energiayhtiöiden kesken. Yhteisellä kehitystyöllä pyritään yhdeksi Euroopan johtavista vedyn ja sen johdannaisten tuottajista. Samalla halutaan luoda alueelle energiaomavaraisuutta ja - turvaa. Vetykehityksen kannalta suurimmiksi kehityskohteiksi katsotaan esimerkiksi kysymykset liittyen vetykuljetuksiin, turvallisuuteen, markkina-alustaan ja liiketoimintaekosysteemin kehittämiseen. Hankkeessa on mukana 8 arvoketjua, joiden investoinnit ovat yhteensä noin 3,6 miljardia euroa. 

## Lähteet
Dei Verbum

**Dei Verbum** () vuodelta 1965 on
Vatikaanin toisen kirkolliskokouksen dogmaattinen konstituutio jumalallisesta ilmoituksesta.

Dei Verbum on lyhyydestään huolimatta Vatikaanin toisen kirkolliskokouksen merkittävimpiä asiakirjoja. Se korosti Raamatun ensisijaisen tärkeää asemaa sekä akateemisessa teologiassa että eri muodoissaan kirkon elämässä, ja tarjosi lisäksi kokonaisnäkemyksen sekä jumalallisen ilmoituksen että Pyhien Kirjoitusten olemuksesta. Tässä mielessä se luonteeltaan antaa raamattuteologialle väljän mutta varman lähtökohdan.

## Sitaatteja

## Katso myös
*Dignitatis humanae
*Verbum Domini
*Dei Filius

## Lähteet

## Kirjallisuutta
* Vatikaanin II kirkolliskokous: Konstituutiot. KATT 2006, 409 s. 
* 

## Aiheesta muualla
*Dei Verbum Katolinen.fi 
* Kalevi Toiviainen: 
*Emil Anton: Vatikaani II jumalallisesta ilmoituksesta, osa 1 Hyviä uutisia 2012
*Emil Anton: Vatikaani II jumalallisesta ilmoituksesta, osa 2 Hyviä uutisia 2012
Uusikaupunki-areena

**Uusikaupunki-areena** on Uudessakaupungissa, osana monitoimijatalo Wintteriä, sijaitseva monitoimihalli. Se on Korisliiga-seura Korihaiden kotihalli. Hallia käytetään myös konserteissa.

Halli otettiin käyttöön helmikuussa 2025. Hallin liikuntasalissa voi pelata koripalloa, lentopalloa, salibandyä, futsalia sekä useita muita lajeja. Salin pääkäyttäjinä päivisin toimivat Uudenkaupungin yhtenäiskoulun sekä lukion opiskelijat ja iltaisin koripalloseura Korihait.

Hallissa on kiinteitä istumapaikkoja 1 142 ja erikoisjärjestelyin kokonaiskapasiteetti on 1 700 katsojaa.

Liikuntasalin lisäksi kokonaisuuteen kuuluvat kuntosali, yleisurheilualue, budosali ja ryhmäliikuntatila. Tiloja käyttävät uusikaupunkilaiset urheiluseurat, kuten yleisurheiluseura Uudenkaupungin Kenttäkarhut, kamppailulajiseura Uudenkaupungin Kamppailu-Urheilijat sekä judoseura Waseda-Club.

## Lähteet

## Aiheesta muualla

* Monitoimijatalo Wintterin omat nettisivut
Vít Rakušan

**Vít Rakušan** (16. kesäkuuta 1978 Kolín, Tšekkoslovakia) on tšekkiläinen poliitikko. Rakušan on toiminut Pormestarit ja sitoutumattomat (STAN) -puolueen puheenjohtajana vuodesta 2019 ja Tšekin sisäministerenä joulukuusta 2021 alkaen. Koulutukseltaan Rakušan on opettaja.

## Elämäkerta
Rakušan syntyi keskiböömiläisessä Kolínin kaupungissa vuonna 1978. Hän valmistui České Budějovicen yliopistosta historian ja germanistiikkan sekä myöhemmin Prahan Kaarlen yliopistosta koulujohtamisen tutkinnoista. Rakusan työskenteli opettajana Kutná Horassa sijaitsevassa Jiří Orten lukiossa, missä hän opetti historiaa, saksaa sekä yhteiskuntaoppia.

Rakušan valittiin kotikaupunkinsa Kolínin kaupunginvaltuustoon vuoden 2010 kunnallisvaaleissa. Marraskuusta 2010 vuoteen 2019 hän toimi kaupungin pormestarina. Rakušanin pormestarikaudella Kolínin velkataakka väheni 950 miljoonasta 470 miljoonaan korunaan. Liberaalipuolue STAN:iin hän liittyi vuonna 2015, ja hänet valittiin sen varapuheenjohtajaksi vajaa vuosi myöhemmin. Tšekin edustajainhuoneeseen hänet valittiin vuoden 2017 vaaleissa. Ensimmäisellä kaudellaan hänet valittiin turvallisuusvaliokunnan ja ulkoasiainvaliokunnan jäseniksi sekä sotilastiedustelun pysyvän valvontakomitean puheenjohtajaksi. Rakušan toimi myös sananvapauden ja tiedotusvälineiden keskittyneen alivaliokunnan jäsenenä.

STAN:in puoluekokous valitsi Rakušanin puolueen puheenjohtajaksi huhtikuussa 2019. Vuoden 2021 edustajainhuoneenvaaleihin STAN osallistui vaaliliitossa yhdessä Tšekin piraattipuolueen kanssa. Vaaliliitto sijoittui vaaleissa kolmanneksi, ja STAN sai 33 parlamentaarikon paikkaa. Rakušan valittiin Fialan hallituksen sisäministeriksi ja varapääministeriksi.

## Yksityiselämä
Rakušanin isä on Tšekin sosiaalidemokraattisen puolueen entinen senaattori Jan Rakušan. Hänen äitinsä työskenteli Ratbořissä lääkärinä. Rakušan on heidän kolmesta lapsestaan nuorin. Rakušan on naimisissa, ja hänellä on kolme lasta. Hän puhuu sujuvasti saksaa ja englantia.

## Lähteet

## Aiheesta muualla
Undekyyni

**Undekyyni** on orgaaninen yhdiste, joka kuuluu alkyyneihin, joille tunnusomainen piirre on yksi kolmoissidos hiiliatomien välillä. Kaikki alkyynit (kuten myös undekyyni) ovat alkeenien tapaan tyydyttymättömiä yhdisteitä. Undekyynin kemiallinen kaava on C11H20.

## Undekyynejä
*1-undekyyni, CAS-numero 2243-98-3
*2-undekyyni, CAS-numero 60212-29-5
*3-undekyyni, CAS-numero 60212-30-8
*4-undekyyni, CAS-numero 60212-31-9
*5-undekyyni, CAS-numero 2294-72-6

## Lähteet
Verbum Domini

**Verbum Domini** () on paavi Benedictus XVI:n apostolinen kehotuskirje raamatuntulkinnasta vuodelta 2010.

Verbum Domini on historian laajin Jumalan sanaa käsittelevä paavillinen kehotuskirje. Se muun muassa kuvaa kolme raamatuntulkinnassa käytettävää kriteeriä:
1) Raamat­tua tulkitaan kokonaisuutena. 
2) Uusi raamatuntulkinta ei voi olla räikeässä risti­riidassa sen kanssa, miten kristityt ovat aina ennen Raamattua tulkinneet. 
3) Raamatun tulkinnassa on noudatettava uskon analogiaa eli uskontotuuksien välillä vallitsevaa harmoniaa ja vastaavuutta. (VD 34, 42–44.) 

Kirjeen toisessa osassa käsitellään Jumalan sanaa kirkossa. VD 56 puhuu ”sanan sakramentaalisuudesta”, mikä muistuttaa luterilaisuuden käsitystä sanasta armonvälineenä. Kirjeen kolmas osa käsittelee Jumalan sanaa ja kirkon missiota maailmalle.
 
200-vuotisjuhlaansa viettävä Suomen Pipliaseura oli vuonna 2012 mukana julkaisemassa Verbum Dominin suomennosta yhtenä raamattuvuoden 2012 julkaisuista.

## Suomennos
*Verbum Domini (Herran sana). Katolinen tiedotuskeskus 2012, 120 s. 

## Katso myös
*Dei Verbum
*Porta fidei

## Lähteet

## Aiheesta muualla
*Verbum Domini
Kirsi Viinikainen

**Kirsi Viinikainen** (s. 1. elokuuta 1972) on suomalainen dartsinpelaaja. PDC-liiton naisten maailmanrankingissa Viinikainen on maaliskuussa 2025 sijalla 4.

Suomen dartsmaajoukkueessa ensimmäisen kerran vuonna 2009 kilpailleesta Viinikaisesta tuli maaliskuussa 2025 ensimmäinen pohjoismaalainen naispelaaja, joka on voittanut PDC:n sarjakilpailun, kun hän voitti Leicesterissä järjestetyssä Women's Series -sarjan osakilpailun finaalissa Fallon Sherrockin.

Oikealla kädellä heittävän Viinikaisen sisääntulokappale on Carrie Underwoodin Champion.

## Lähteet
Algirdas Butkevičius

**Algirdas Butkevičius** (s. 19. marraskuuta 1958) on liettualainen poliitikko, joka toimi maansa 15. pääministerinä vuosina 2012–2016. Hän toimi Liettuan sosiaalidemokraattisen puolueen puheenjohtajana vuosina 2009–2017. Hän on toiminut myös Liettuan valtionvarainministerinä ja Liettuan liikenne- ja viestintäministerinä.  

Butkevičius on toiminut kansanedustajana Seimasissa vuodesta 1996 lähtien. Hän on toiminut Seimasissa seitsemän kautta ja on tällä hetkellä kahdeksannella kaudellaan. Kuuden ensimmäisen kauden ajan hänet valittiin Seimasiin Liettuan sosiaalidemokraattisesta puolueesta. Seitsemännellä kaudellaan hän nousi Seimasiin Liettuan vihreiden listoilta. Nykyisellä kaudellaan hän edustaa Demokratų sąjunga Vardan Lietuvos (DSVL) -puoluetta eli Demokraattien liittoa. DSVL-puolue on maltillisen sosiaalisesti konservatiivinen. Suurin osa puolueen jäsenistä on entisiä Liettuan talonpoikien ja vihreiden liiton jäseniä.

Butkevičius nimitettiin Liettuan pääministeriksi 26. marraskuuta 2012 presidentti Dalia Grybauskaitėn toimesta. Parlamentti hyväksyi hallitusohjelman, ja hallitus vannoi virkavalansa 13. joulukuuta 2012.  Pääministerikautensa aikana hän nousi uutisiin myös Suomessa, kun hän asetti virkansa pantiksi euron käyttöönotolle, eli uhkasi erota, jos euroon siirtyminen ei onnistu. Hänen pääministerikautensa päättyi 13. joulukuuta 2016.

Butkevičius osallistui Liettuan presidentinvaaleihin vuonna 2009, joissa hän sai toiseksi eniten ääniä eikä tullut valituksi.

Butkevičiusilla on yhteiskuntatieteiden tohtorin tutkinto taloustieteestä.Hänet on myös palkittu useilla eri palkinnoilla työstään politiikan parissa.

## Yksityiselämä
Butkevičius on naimisissa ja hänellä on tytär. Hän puhuu liettuan lisäksi myös venäjää, saksaa ja englantia. Hän on maininnut harrastuksikseen kirjallisuuden, liikunnan ja vieraat kielet.
  
    
  
  
    
  

## Lähteet
Kamissa Camara

**Kamissa Camara** (27. huhtikuuta 1983, Grenoble) on Malin, Ranskan ja Yhdysvaltain kansalainen, poliittinen analyytikko ja poliitikko, joka toimi Boubou Cissén hallituksessa runsas 7 kuukautta Malin ulkoasioiden ja kansainvälisen yhteistyön ministerinä (9.9.2018 – 23.4.2019). Malin ulkoministerin virkaan tullessaan hän oli 35-vuotiaana nuorin henkilö kautta aikojen ja ensimmäinen tehtävään valittu nainen. Tämä jälkeen Camara toimi runsas 13 kuukautta digitalouden ja suunnittelun ministerinä (5.5.2019 – 11.6.2020) ja tovin Malin presidentin kanslian pääsihteerinä ministerin arvolla (11.6.–18.8.2020). 

Camara syntyi Ranskan Grenoblessa malilaiseen, 1970-luvulla maahan muuttaneeseen perheeseen. Hän suoritti kansainvälisten suhteiden kandidaattitutkinnon Pariisissa (Université Denis-Diderot) ja valmistui talouden ja kansainvälisen kehityksen maisteriksi Grenoblessa (Université Pierre-Mendès-France de Grenoble).  Ollessaan harjoittelijana Afrikan kehityspankissa Tunisissa hän voitti arpajaisissa pysyvän oleskeluluvan Yhdysvaltoihin. 

Kielitaitoisena ja koulutettuna Malin ulkoministerinä hän esiintyi kansainvälisissä viestimissä Malin ja laajemmin Sahelin alueen poliittista tilannetta ja kehitystä esilletuoden. Hän joutui kuitenkin tiedotusvälineissä ja sosiaalisessa mediassa toisinaan epäasiallisen kritiikin kohteeksi. Esimerkiksi hänen länsimaiseksi luonnehdittua pukeutumistaan arvosteltiin seksistisesti. 

Malin vuoden 2020 sotilaalliset tapahtumien seurauksena Camara poistui maasta. Hän siirtyi asiantuntijatehtäviin Britanniaan Tony Blairin instituuttiin, ja aloitti ranskankielisen Länsi-Afrikan vuosien 2020–2023 sotilasvallankumouksia käsittelevät tohtoriopinnot Oxfordin yliopistossa. Hänen on mainittu olevan viimeistelemässä tohtoriopintojaan.

Camara on toiminut Yhdysvaltain rauhaninstituutin (U.S. Institute of Peace) poliittisena analyytikkona ja vanhempana neuvonantajana vuonna 2021 käynnistetyssä Sahelin tilanteeseen keskittyvässä tutkimusryhmässä. Elokuussa 2023 hänet nimitettiin kansainvälisen diplomatian yliopisto-opettajaksi (professor of practice) yhdysvaltalaiseen Michiganin yliopistoon. 

## Lähteet

## Aiheesta muualla
Jeesus Nasaretilainen (Benedictus XVI)

**Jeesus Nasaretilainen** () on Joseph Ratzingerin, paavi Benedictus XVI:n kolmiosainen kirjasarja Jeesuksen elämästä. Teosta on pidetty eräänä modernin teologian tärkeimmistä puheenvuoroista.

Teoksen osat ovat:
*Jeesus Nasaretilainen. Jeesus-trilogian ensimmäinen osa, joka käsittelee Jeesuksen elämää kasteesta kirkastumiseen.
*Jeesuksen viimeiset päivät. Jeesus-trilogian toinen osa, joka käsittelee kronologisesti ja teologisesti ajateltuna loppuhuipennusta eli pääsiäisen tapahtumia. 
*Syntyi Neitsyt Mariasta. Ratzingerin Jeesus-trilogian lyhin ja helposti lähestyttävin osa.

Ensimmäisen Jeesus-kirjansa esipuheessa paavi sanoo: ”Minun ei varmaankaan tarvitse erikseen sanoa, että tämä kirja ei millään tavalla ole opetusviran toimi, vaan ainoastaan ilmaus persoonallisesta kaipuustani nähdä Herran kasvot. Sen vuoksi jokaisella on vapaus olla kanssani eri mieltä. Lukijoiltani toivon vain sen verran sympatiaa, mitä ymmärtäminen yleensä edellyttää.” Vaikka kyse on paavin kirjoittamasta kirjasta, kyse ei kuitenkaan ole erityisesti katolisesta kirjasta. Ekumeenisesti vaikeat kysymykset on jätetty lähes kokonaan syrjään.

Kirja jakaantuu kymmeneen lukuun – kaste – Jeesuksen kiusaukset – Jumalan valtakunta – vuorisaarna – Isä meidän – opetuslapset – vertaukset – Johanneksen suuret kuvat – Pietarin tunnustus ja Jeesuksen kirkastuminen – sekä lopuksi Jeesuksen itsestään käyttämät nimitykset.

Toisessa osassa kirjoittaja sanoo muun muassa, että ”Jumalan tai uskonnon nimissä harjoitettu väkivalta on antikristuksen suosima toimenpide,” ja että ”väkivalta ei rakenna Jumalan valtakuntaa, vaan ihmisyyden”.

## Katso myös
*Verbum Domini
*Porta fidei

## Lähteet

## Suomenkieliset painokset
### Ensimmäinen painos
* *Jeesus Nasaretilainen.* Edita,	2008. 
* *Jeesuksen viimeiset päivät.* Perussanoma, 2013. 
* *Syntyi Neitsyt Mariasta – Jeesuksen lapsuuskertomukset*, Perussanoma 2014, 
### Toinen painos
* *Jeesus Nasaretilainen – Kasteesta kirkastumiseen*, Katolinen tiedotuskeskus 2023, 
* *Jeesus Nasaretilainen – Jerusalemiin saapumisesta ylösnousemukseen*, Katolinen tiedotuskeskus 2023, 
* *Jeesus Nasaretilainen – Lapsuuskertomukset*, Katolinen tiedotuskeskus 2023, 
## Aiheesta muualla
*Emil Anton: Paavin Jeesus-kirja, osa 1 Hyviä uutisia, 2012
*Emil Anton: Paavin Jeesus-kirja, osa 2 Hyviä uutisia, 2013
*Emil Anton: Paavin Jeesus-kirja, osa 3 Hyviä uutisia, 2013
Jacqline

**Jacqline Mossberg Mounkassa** (s. 2. heinäkuuta 1998) on ruotsalainen laulaja. Hän tuli toiseksi Ruotsin *[[Idols (TV-formaatti)|Idolsissa]]* vuonna 2021. Vuonna 2024 Jacqline osallistui Melodifestivaleniin, missä hän sijoittui finaalissa yhdeksänneksi kappaleellaan ”Effortless”.

## Yksityiselämä
Jacqline on kotoisin Södertäljen Järnasta. Hän jätti 16-vuotiaana lukion kesken panostaakseen musiikkiuraansa. Hänellä on vuonna 2024 syntynyt lapsi.

## Lähteet

## Aiheesta muualla
Alta semita

**Alta semita** (lat., ”Korkea polku”) oli antiikin aikainen katu Rooman kaupungissa Italiassa. Se kulki koillissuuntaan Quirinalis-kukkulan harjanteella Serviuksen muurin Porta Collinalle saakka.

Katu antoi nimensä Augustuksen perustamalle kuudennelle Roooman alueelle, Regio VI Alta semitalle. Se oli alueen pääkatu. Kadun koillisosa tunnettiin todennäköisesti nimellä *Vicus Portae Collinae*, mikäli voidaan päätellä läheltä Santa Susanna alle Terme di Diocleziano -kirkkoa löydetystä piirtokirjoituksesta. Porta Collinalta katua jatkoivat Via Salaria ja Via Nomentana.

Katu vastaa nykyisiä Via del Quirinalea ja Via Venti Settembreä, jotka kulkevat Piazza del Quirinalelta koilliseen päin. Kadun antiikin aikainen päällyskiveys sijaitsee keskimäärin 1,83 metrin syvyydessä nykyisen katutason alapuolella.

## Lähteet
Argiletum

**Argiletum** oli antiikin aikainen katu Rooman kaupungissa Italiassa. Se kulki Suburasta Forum Romanumille.

Argiletum tuli Forumille Curia Julian ja Basilica Aemilian välistä. Kadun alempi osa, joka oli aiemmin ollut yksityistalojen aluetta, muutettiin Domitianuksen ja Nervan toimeksiannosta Nervan forumiksi eli Forum transitoriumiksi. Argiletumilta sai alkunsa Rooman pääviemäri Cloaca maxima. Katua vastaavat suunnilleen nykyiset Via Leonina ja Via della Madonna dei Monti -kadut.

Katu sai todennäköisesti nimensä läheltä kaivetusta savesta (*argilla*), vaikka antiikin aikana esitettiin muitakin, enemmän tai vähemmän mielikuvituksellisia selityksiä. Argiletum oli yksi Rooman merkittävimmistä liikenneväylistä ja kaupankäynnin keskuksia, mutta se ei ollut kirjakaupan keskus; kadulla oli myös jossakin määrin kyseenalainen maine.

## Lähteet
Clivus argentarius

**Clivus argentarius** oli antiikin aikainen katu Rooman kaupungissa Italiassa. Se kulki Forum Romanumilta Campus Martiukselle.

Clivus argentarius muodosti ainoan välittömän yhteyden Forumin ja Campus Martiuksen välillä ennen keisariforumeiden rakentamista. Se poistui Forumilta Curian ja Carcerin välistä, ja kulki Capitoliumin pohjoisosan eli Arxin itärinnettä. Katu kulki Serviuksen muurin läpi Porta fontinaliksesta.

Kadun nimi esiintyy vain keskiaikaisissa lähteissä, mutta nimi oli todennäköisesti käytössä jo keisarikaudella. Se tuli kadun varrella olleista rahanlainaajien tai hopeaseppien (*argentarius*) liikkeistä tai Trajanuksen aikaisesta Basilica argentariasta.

Antiikin aikaisen kadun jäänteitä on löydetty Caesarin forumin länsipuolelta. Kadun alkuosan paikalla kulkee nykyinen Clivo Argentario -katu.

## Lähteet

## Aiheesta muualla
Järna (Södertälje)

**Järna** on taajama Södertäljen kunnassa Tukholman läänissä Södermanlandin historiallisessa maakunnassa Ruotsissa. Taajamassa oli 6&nbsp;110 asukasta vuoden 2023 lopussa.

## Kuvia

Storgatan, Järna.JPG|Katunäkymää vuonna 2009.
Overjarnakyrka.JPG|Överjärnan kirkko


## Tunnettuja henkilöitä
* Mauri Hermundsson (s. 1995), tubettaja ja televisiojuontaja
* Jacqline (s. 1998), laulaja

## Lähteet

## Aiheesta muualla
Clivus Capitolinus

**Clivus Capitolinus** oli antiikin aikainen katu Rooman kaupungissa Italiassa. Se oli tärkein reitti ylös Arxille ja Capitoliumille, ja kulki Forum Romanumin länsinurkasta *[[Inter duos lucos (Capitolium)|inter duos lucos]]* -nimellä tunnettuun painaumaan.

## Historia

Clivus Capitolinus oli alun perin polku ja käytännössä Sacra vian jatke. Kuningasajan lopulla polku muutettiin vaunuille sopivaksi tieksi, joka johti inter duos lucokseen ja siitä Capitoliumille. Sen jälkeen se tunnettiin nimellä Clivus Capitolinus. Vuonna 174 eaa. kensorit Fulvius Flaccus ja Postumius Albinus päällystivät kadun.

Clivus Capitolinus oli ainoa pääsyreitti Capitolinukselle lukuun ottamatta portaita, kuten Centum gradus ja mahdollisesti Gradus monetae. Se tarjosi myös strategisesti tärkeän aseman Forumin hallitsemiseen joukkojen avulla. Osassa katua, todennäköisesti inter duos lucoksen alueella, oli yksityistaloja.

## Reitti ja löydökset

Clivus Capitolinus nousi jyrkästi Forumin länsinurkasta inter duos lucoksen painaumaan, missä se haarautui. Katu alkoi Tiberiuksen riemukaaren läheltä Basilica Julian kulmasta. Paikalla on säilynyt joitakin Sullan ajalta peräisin olevia kaaria, jotka tukivat tietä ja siitä haarautuvaa katua, ja joita on joskus virheellisesti pidetty Rostran jäännöksinä. Tämän jälkeen katu kulki Saturnuksen temppelin pohjoisjulkisivun ja länsipuolen ohi, teki jyrkän käännöksen Porticus Deorum Consentiumin kulmassa ja nousi Asylumille.

Useita kadun laavakiveyksen osia on säilynyt eri kohdissa nousun alaosassa, mukaan lukien pieni osa, joka on ajoitettavissa vuoteen 174 eaa., sekä toinen, joka ajoittuu Sullan ajalle. Saturnuksen temppelin edustalla oleva kiveys on yksi Rooman parhaiten säilyneistä Augustuksen ajan päällysteistä, sillä sen päälle rakennettiin myöhemmin Santi Sergio e Baccon kirkko.

Katukiveystä on nähtävissä myös Porticus Deorum Consentiumin eteläpuolella sekä Tabulariumin lounaispuolella. Clivuksen yläosan ja Arxille johtavan haaran jäännöksiä ei ole säilynyt, vaikka alun perin Arxille johtanut reitti oli tärkeämpi. On todennäköistä, että Clivus saavutti Area Capitolina -aukion koillissivun tukirakenteet, kääntyi suorassa kulmassa ja nousi jyrkästi, kiertäen aukion etelänurkan ja päätyen sen kaakkoispuolelle.

Kadun oikealla sivulla oli portiikki, joka ulottui Saturnuksen temppeliltä Capitoliumille. Se rakennettiin vuoen 174 eaa. päällystystöiden yhteydessä. On kuitenkin todennäköistä, ettei tämä portiikki ulottunut painanteen alapuolelle myöhempinä aikoina. Kadun yläpäässä oli koristeellinen kaari, jonka pystytti Scipio vuonna 190 eaa. Porta stercoraria sijaitsi todennäköisesti hieman Saturnuksen temppelin yläpuolella.

## Lähteet

## Aiheesta muualla
Clivus Palatinus

**Clivus Palatinus** oli antiikin aikainen katu Rooman kaupungissa Italiassa. Se nousi Sacra vialta ylös Palatium-kukkulalle.

Clivus Palatinuksen nimitys on nykyaikainen ja perustuu vastaaviin esimerkkeihin muualla (esim. Clivus Capitolinus Capitoliumilla). Kadun antiikin aikaista nimeä tunneta; erään ehdotuksen mukaan se voisi olla eräässä piirtokirjoituksessa mainittu *Vicus Apollonis*.

Clivus Palatinus sai alkunsa Tituksen riemukaaren läheltä, jossa oli sen risteys Sacra vian kanssa. Pian tästä etelään oli risteys Nova vian kanssa. Sitten katu nousi ylös Palatiumin pohjoisrinnettä kohdasta, jossa luonnonrinne oli loivimmillaan. Clivus Palatinuksen päällyskiveyksestä on löydetty osia, jotka ajoittuvat Sullan, Augustuksen ja Neron ajoille. Neron aikainen osuus on noin 17 metriä leveää katua. Kadun kulkua ylempänä Palatiumilla ei tunneta.

## Lähteet
Clivus Publicius

**Clivus Publicius** oli antiikin aikainen katu Rooman kaupungissa Italiassa. Se alkoi Forum boariumilta, läheltä Circus maximuksen länsipäätä ja Porta trigeminaa, ja sen on täytynyt kulkea Aventinuksen yli etelän suuntaan, ohi Dianan temppelin ja kohti Vicus Piscinae publicae -katua.

Kadun rakensivat ja päällystivät Lucius ja Marcus Publicius Malleolus, jotka toimivat kuruulisina ediileinä noin vuonna 238 eaa. Sen sanottiin palaneen maan tasalle vuonna 203 eaa., mikä osoittaa, että kadunvarsi oli tiheästi rakennettu.

## Lähteet
Clivus Salutis

**Clivus Salutis** (myös *Clivus Salutaris*) oli antiikin aikainen katu Rooman kaupungissa Italiassa. Se yhdisti todennäköisesti Alta semitan ja Vicus longuksen, ja näin se vastasi suunnilleen nykyistä Via della Consulta -katua.

Katu sai nimensä oletettavasti joko Salutaris-kukkulasta (*Salutaris collis*), joka oli Quirinaliksen osa, tai Saluksen temppelistä. Katu mainitaan ainoastaan Symmachuksen kirjeissä ja *[[Liber pontificalis|Liber pontificaliksessa]]*, mutta se oli todennäköisesti sama kuin eräässä piirtokirjoituksessa esiintyvä *Vicus Salutis* tai *Vicus Salutaris*. Kyseinen piirtokirjoitus löydettiin nykyisen Via del Quirinalen lounaispäästä. Kadun oletetun linjan varrelta on löydetty antiikin aikaista katukiveystä, joka on paikoitellen jopa 18 metrin syvyydessä nykyisen katutason alapuolella.

## Lähteet
Clivus Scauri

**Clivus Scauri** oli antiikin aikainen katu Rooman kaupungissa Italiassa. Se nousi Palatiumin ja Caeliuksen välisestä notkelmasta ja kulki itään kohti viimeksi mainitun kukkulan huippua.

## Historia

Clivus Scaurin nimi esiintyy ainoastaan jälkiklassisissa asiakirjoissa sekä useissa 900-luvun asiakirjoissa, mutta se on todennäköisesti antiikin aikainen ja saattaa olla sama kuin eräässä piirtokirjoituksessa mainittu *Vicus Scauri*. On esitetty arveluja, että *Vicus trium ararum*, joka mainitaan Capitoliumilta löydetyssä piirtokirjoituksessa sekä eräässä omistuskirjoituksessa, joka on löydetty San Gregorio al Celio -kirkon edustalta, saattoi olla tämän kadun alemman osan toinen nimi.

## Reitti ja löydökset

Clivus Scauri erkani Via triumphalikseksi kutsutusta kadusta, joka yhdisti Colosseumin ja Circus maximuksen. Risteys oli hieman pohjoiseen Septizoniumista, nykyisen San Gregorio al Celion kohdalta. Katu nousi ylös Caeliuksen länsirinnettä ja päättyi Dolabellan ja Silanuksen kaarelle eli uudelleenrakennetulle Serviuksen muurin Porta Caelimontanalle. Näin katu näyttää yleisesti ottaen vastanneen nykyisiä Clivo di Scauro (aiempi Via di Santi Giovanni e Paolo) ja Via di San Paolo della Croce -katuja. Serviuksen muurin ulkopuolella katua jatkoi Via Caelimontana.

Kadun päällyskiveyksestä on säilynyt vähäisiä osia nykyisten Santi Giovanni e Paolo -basilikakirkon ja San Tommaso in Formis -kirkon lähellä.

## Lähteet

## Aiheesta muualla
MeidasTouch

**MeidasTouch** on yhdysvaltalainen uutisverkosto, jonka perustivat vuonna 2020 longislandilaiset veljekset Ben, Brett ja Jordan Meiselas. Yhdysvaltain poliittisessa kentässä uutisverkosto on vasemmalle kallistuva.

MeidasTouchin toiminta aloitettiin vastavoimana disinformaatiolle ja Donald Trumpin väitteille koronaviruspandemiasta. Kesäkuuhun 2024 mennessä MeidasTouchin Youtube-videoilla oli yhteensä yli 3,6 miljardia katselukertaa. Verkostolla on myös useita podcastmuotoisia puheohjelmia Spotifyssa. Aiemmin MeidasTouch toimi myös political action committeena ja tuki demokraatteja, mutta political action committee irtautui uutisverkostosta myöhemmin ja jatkoi toimintaansa nimellä Democracy Defense Fund. Nykyään MeidasTouch määrittelee itsensä demokratian puolella olevaksi, mutta sitoutumattomaksi.

## Lähteet
Mauri Hermundsson

**Mauri Victor Leonardo Hermundsson** (s. 30. lokakuuta 1995 Järna), tubettajanimeltään **Mustiga Mauri**, on ruotsalainen Youtube-sisällöntuottaja ja televisiojuontaja. Hän tuli tunnetuksi vuonna 2018 *Upprag: Mat* -kanavalle tekemillään ruoka-aiheisilla videoilla. Sittemmin hän on muun muassa juontanut Ruotsin *Lego Mastersia* ja ollut mukana *Bäst i test* -ohjelmassa, joka perustuu samaan formaattiin kuin *[[Suurmestari (televisiosarja)|Suurmestari]]*. Hermundsson on myös työskennellyt toimittajana *[[Aftonbladet]]issa* ja *[[Expressen]]issä*.

Mauri ei ollut Hermundssonin alkuperäinen etunimi, vaan hän otti sen lapsena viisi vuotta vanhemmalta naapurin pojalta, jota hän ihaili.
## Lähteet

## Aiheesta muualla
* Youtube-kanava
Péter Boross

**Péter Boross** (s. 1928) on unkarilainen poliitikko, joka toimi maansa pääministerinä 1993-1994. 

Boross oli József Antallin hallituksen sisäministeri ja uskollinen tukija. Antallin kuoltua Boross johti ensin  väliaikaishallitusta. Hänet valittiin virkaan äänin 201 puolesta, 152 vastaan ja viisi tyhjää. Poliittisten johtajien mukaan tarkoituksena oli varmistaa jatkuvuus Unkarin siirtyessä kohti vapaata markkinataloutta ja demokratiaa. Borossin arvioitiin olevan oikeistolaisempi kuin maltillinen Antall. Molemmat miehet ovat tukeneet vahvasti etnisten unkarilaisten oikeuksia naapurimaissa. Boross korosti haluavansa jatkaa Antallin politiikkaa rakentaa Unkari markkinademokratiaksi, jonka ihanteet ovat tiukasti kiinni eurooppalaisessa perinteessä. Hän halusi edistää Unkarin liittymistä EU:hun ja NATOon. Hän pyrki myös ratkaisemaan maatalouden yksityistämisen aiheuttamat sotkut. Borossia vastaan äänestäneet oppositiopuolueet sanoivat, että hänen hallituksensa ohjelma pahensi huonoa taloudellista tilannetta.

Pääministerikaudellaan Boross tapasi monia merkittäviä eurooppalaisia poliitikkoja Helmut Kohlista François Mitterandiin.

Vuoden 1994 vaalien jälkeen pääministeriksi nousi Gyula Horn.

## Lähteet

## Aiheesta muualla
Pershagen

**Pershagen** on taajama Södertäljen kunnassa Tukholman läänissä Södermanlandin historiallisessa maakunnassa Ruotsissa. Taajamassa oli 2&nbsp;242 asukasta vuoden 2023 lopussa.

## Lähteet

## Aiheesta muualla
Clivus Suburanus

**Clivus Suburanus** oli antiikin aikainen katu Rooman kaupungissa Italiassa. Se sai alkunsa Suburasta Oppiuksen ja Cispiuksen välisestä laaksosta ja kulki ylös Serviuksen muurin Porta Esquilinalle. Kadun kiveyksestä on löydetty jäänteitä, joiden perusteella sen reittiä seuraavat ainakin osittain nykyiset Via in Selci, Via di San Martino ja Via di San Vito -kadut.

## Lähteet
Clivus Victoriae

**Clivus Victoriae** oli antiikin aikainen katu Rooman kaupungissa Italiassa. Se nousi Palatiumille Velabrumista eli kukkulan länsirinnettä.

Katu sai nimensä Victorian temppelistä. Se alkoi luultavasti Porta Romanalta, hieman etelään nykyisestä San Teodoro al Palatino -kirkosta. Nykyinen polku, joka kiertää kallion reunaa, nousee kukkulan pohjoiskulmaan, missä se kääntyy jyrkästi oikealle ja kulkee Domus Tiberianan alarakenteiden alitse. Koko tämän reitin varrella on säilynyt antiikin aikainen päällystys, ja pidetään todennäköisenä, että kyseessä on Clivus Victoriaen linja sen jälkeen, kun kyseinen palatsin osa rakennettiin. Rakennus kuitenkin muutti merkittävästi aiempia olosuhteita ja kadun alkuperäistä linjaa.

Kadun uudelleenpäällystäminen saattaa olla mainittu eräässä Sullan aikakaudelle ajoitetussa piirtokirjoituksessa, joka on löydetty Forumilta.

## Lähteet
Bart De Wever

**Bart De Wever** (s. 21. joulukuuta 1970 Mortsel) on belgialainen poliitikko, joka on toiminut Nieuw-Vlaamse Alliantien (N-VA) johtajana vuosina 2004–2025. Hän on toiminut Belgian pääministerinä 3. helmikuuta 2025 lähtien. 

De Wever on ensimmäinen flaamilainen nationalisti ja euroskeptinen poliitikko, joka on toiminut Belgian pääministerinä, ja häntä on luonnehdittu osaksi viimeaikaista oikeisto- ja populististen hallitusten suuntausta Euroopassa.

De Weverin johtama N-VA on poliittinen puolue, joka kannattaa Belgian muuttamista konfederatiiviseksi valtioksi ja edistää flaamilaisnationalismia, joka puolustaa Flanderin alueen kulttuurista, poliittista ja taloudellista itsenäisyyttä. Puolue pyrkii lisäämään flaaminkielisten vaikutusvaltaa ja autonomian oikeuksia Belgian liittovaltion rakenteessa.

De Wever on toiminut Antwerpenin pormestarina vuosina 2013–2025.

## Yksityiselämä
Joulukuussa 2013 belgialainen sanomalehti Het Laatste Nieuws sai postitse luodin, johon oli liitetty Bart De Weverille osoitettu kirje, jonka epäiltiin olevan äärikommunistien lähettämä. Tämän seurauksena De Wever sai poliisin suojelun.

De Wever on naimisissa Veerle Heggen kanssa, jonka kanssa hänellä on neljä lasta. He asuvat yhdessä Deurnessä, Antwerpenissä.

## Lähteet

## Aiheesta muualla
Maria Bartiromo

**Maria Bartiromo** (s. 11. syyskuuta 1967) on yhdysvaltalainen juontaja, joka on keskittynyt varsinkin talousaiheisiin. Hän on työskennellyt CNBC:lla ja Fox Business Networkilla.

Bartiromo valmistui New Yorkin yliopistosta opiskeltuaan journalismia ja taloustiedettä. Hän liittyi CNBC:n palvelukseen vuonna 1993. Hän oli perustamassa sen aamuohjelmaa *[[Squawk Box]]*. Bartiromon muita ohjelmia olivat *On the Money with Maria Bartiromo* ja *The Closing Bell with Maria Bartiromo*. Bartiromo oli dosenttina New Yorkin yliopiston Stern School of Businessissa syyslukukaudet 2010–2013. Hän liittyi Fox Business Networkin palvelukseen tammikuussa 2014. Hän on juontanut siellä ohjelmia *Mornings with Maria* ja *Maria Bartiromo’s Wall Street*. Lisäksi Bartiromo on työskennellyt Fox News Channelin ohjelmassa *Sunday Morning Futures*.

Bartiromo on saanut kaksi Emmy-palkintoa ja Gracie-palkinnon. Hän on ohjelmissaan haastatellut muiden muassa Donald Trumpia, Mohammad Reza Pahlavia, Jimmy Laita, Bill Gatesia ja Steven Mnuchinia. Hänet otettiin *[[Financial Times]]in* listaan *50 Faces That Shaped the Decade* vuonna 2009. Bartiromo on julkaissut kirjoja, joihin kuuluvat *The Weekend That Changed Wall Street* (2010) ja *The 10 Laws of Enduring Success* (2010).

Donald Trump erotti vuonna 2025 John F. Kennedy Center for the Performing Artsin johdon ja nimitti itsensä sen johtajaksi. Hän valitsi Maria Bartiromon yhdeksi hallituksen jäsenistä. 9. maaliskuuta 2025 Bartiromo kysyi Ukrainan tuen katkaisseelta Trumpilta, oliko hänelle hyväksyttävää se, että Ukraina ei välttämättä selviytyisi ilman Yhdysvaltain tukea. Trump vastasi, ettei Ukraina välttämättä selviytyisi Yhdysvaltain tuellakaan.

## Lähteet
Vuoden artistin Emma-palkinto

**Vuoden artistin Emma-palkinto** on yksi Musiikkituottajat – IFPI Finlandin vuosittain jakamista musiikkialan Emma-palkinnoista. Palkinto jaettiin ensimmäisen kerran vuonna 2021. Palkinto korvasi vuodesta 1983 asti jaetut Vuoden naissolistin ja Vuoden miessolistin Emma-palkinnot. 

Tämän kategorian tuorein voittaja on Emma-gaalassa vuonna 2026 palkittu Lauri Haav.

## Voittajat ja ehdokkaat

## Lähteet

## Aiheesta muualla
* Emma-gaala
Matti Linna

**Matti Kalervo Linna** (s. 25. helmikuuta 1947 Alahärmä) on suomalainen tietojenkäsittelytieteen emeritusprofessori.

Matti Linna syntyi Alahärmässä ja avioitui 1970 Marketta Topi-Hulmin kanssa. Hän tuli ylioppilaaksi Vaasan yhteiskoulusta 1966 ja valmistui Turun yliopistosta filosofian kandidaatiksi 1970 ja lisensiaatiksi 1972. Filosofian tohtoriksi hän väitteli siellä matematiikan alalta 1975 tutkimuksella *On omega-words and omega-computations*.

Linna oli Turun yliopiston matematiikan laitoksen assistentti 1970–1972, yliassistentti 1972–1985, dosentti vuodesta 1976 ja va. apulaisprofessori 1977–1978. Suomen Akatemian tutkimusapulainen hän oli 1975–1976 ja Vaasan teknillisen oppilaitoksen matematiikan yliopettaja 1984–1990 ja tietojenkäsittelyn yliopettaja 1991–2001, joskin ajoittain virkavapaalla. Kuopion yliopistossa Linna oli tietojenkäsittelyopin apulaisprofessori ja vt. professori 1990–1991 ja sitten yliopiston dosentti. Vaasan yliopistossa hän toimi ensin tietotekniikan ma. professorina 1992–1993 sekä dosenttina ja ma. professorina 1998–2001 ja sitten tietojenkäsittelyopin professorina 2002–2010. Hän oli myös yliopiston teknillisen tiedekunnan varadekaani 2002–2007 ja dekaani 2008–2009. Linna oli lisäksi vieraileva professori Waterloon yliopistossa Kanadassa 1987. 

## Lähteet
Artsjom Leušunou

**Artsjom Leušunou** (; s. 28. lokakuuta 2005 Žlobin, Valko-Venäjä) on valkovenäläinen jääkiekkoilija. Leušunou edustaa NHL-joukkue Chicago Blackhawksia.

Leušunoun kasvattajaseura on valkovenäläinen ТsAR Žlobin. Ennen NHL-uraansa hän pelasi Valko-Venäjän toisella sarjatasolla Valko-Venäjän U17- ja U18-maajoukkueissa, sekä USHL-joukkue Green Bay Gamblersissa ja Michiganin osavaltionyliopiston joukkueessa. Blackhawks varasi hänet ensimmäisellä kierroksella toisella varausvuorolla . Hänellä on tulokassopimus joukkueen kanssa kauden 2026–2027 loppuun saakka.

## Lähteet
24sata

**24sata** () on kroatialainen vuonna 2005 perustettu maansa luetuin iltapäivälehti. Se kuuluu itävaltalaiseen Styria Media -konserniin ja tunnetaan sensaationhakuisuudesta. Toimitukselliselta linjaltaan se on konservatiivinen.
## Lähteet

## Aiheesta muualla
* Lehden verkkosivut
Hrvatska radiotelevizija

**Hrvatska radiotelevizija** (lyh. **HRT**) on Kroatian valtiollinen yleisradioyhtiö. Se on perustettu 1926 ja sillä on neljä televisio- sekä neljä radiokanavaa.

HRT on Euroopan yleisradiounionin jäsen.

## Lähteet

## Aiheesta muualla

* Hrvatska Enciklopedija
Nuortenlinkki

**Nuortenlinkki** on vuonna 2013 perustettu A-klinikkasäätiön verkkopalvelu. Se tarjoaa nuorille tietoa erityisesti päihteisiin, pelaamiseen, mielenterveyteen ja hyvinvointiin liittyen. Nuortenlinkkiä pidetään Päihdelinkin nuorille suunnattuna versiona.

Palvelusta löytyy myös testejä, itsearviointeja, vertaistukea sekä mahdollisuus keskustella ammattilaisten kanssa chatissa. 
Nuortenlinkkiä ylläpitää A-klinikkasäätiö, ja sen toimintaa rahoittaa STEA (Sosiaali- ja terveysjärjestöjen avustuskeskus).

## Lähteet

## Aiheesta muualla
* A-klinikkasäätiön verkkosivut
* Nuortenlinkki-verkkopalvelu
* Päihdelinkki-verkkopalvelu
Hetki ennen valoa

**Hetki ennen valoa** on tuleva Klaus Härön ohjaama suomalainen draamaelokuva. Nykyaikaan sijoittuva elokuva kertoo hoitoalan kriisistä kahden naisen ja vastasyntyneen lapsen kautta. Sen ovat käsikirjoittaneet Kirsi Vikman ja Jimmy Karlson. *Hetki ennen valoa* on Härön kymmenes pitkä elokuva. 

Elokuvan päärooleja näyttelevät Oona Airola sekä Laura Birn. Birn astui rooliin Alma Pöystin tilalle, joka oli alun perin kiinnitetty tehtävään. Elokuvan aikaisempi työnimi oli *Blue Baby*.

Elokuvan kuvaukset käynnistyivät syksyllä 2025 Helsingissä.

*Hetki ennen valoa* saa ensi-iltansa syksyllä 2026 B-Plan Distributionin levittämänä.

## Lähteet
Dominus Iesus

**Dominus Iesus** () on katolisen kirkon uskonopin kongregaation julkaisema asiakirja vuodelta 2000. 

Dominus Iesus julkaistiin Joseph Ratzingerin johdolla, joka oli Uskonopin kongregaation johtaja. Dokumentin päätarkoitus oli korostaa Kristuksen ainutlaatuisuutta suhteessa muihin uskontoihin. Samassa yhteydessä se toisti Vatikaanin toisen kirkolliskokouksen opin, jonka mukaan reformaation kirkot eivät ole sanan varsinaisessa eli katolisessa mielessä kirkkoja, vaan ”kirkollisia yhteisöjä”.

Ekumeniaa ja uskontodialogia käsittelevän Dominus Iesus -asiakirjan mukaan Jeesuksen Kristuksen maailmanlaajuinen kirkko ”subsistoi” eli on olemuksellisesti läsnä vain katolisessa kirkossa. Protestanttisissa kirkoissa on läsnä pyhyyden asteita, mutta pappeutta ja sakramentteja koskevien ”puutteiden” takia niitä kutsutaan kirkon sijasta ”kirkollisiksi yhteisöiksi”.

Asiakirjan sisällys on seuraava:
*Johdanto (1-4)
*I. Jeesuksen Kristuksen ilmoituksen täyteys ja lopullisuus (5-8)
*II. Lihaantullut Logos ja Pyhä Henki pelastustyössä (9-12)
*III. Jeesuksen Kristuksen pelastavan salaisuuden ainutlaatuisuus ja universaalisuus (13-15)
*IV. Kirkon ainutlaatuisuus ja yhteys (16-17)
*V. Kirkko: Jumalan valtakunta ja Kristuksen valtakunta (18-19)
*VI. Kirkko ja muut uskonnot suhteessa pelastukseen (20-22)
*Päätös (23)

## Lähteet

## Katso myös
*Unitatis redintegratio
*Ut unum sint
*Redemptoris missio
*Kristillisen mietiskelyn aspekteista

## Aiheesta muualla
*Dominus Iesus
Lehmolampi

**Lehmolampi** voi tarkoittaa seuraavia:

* Lehmolampi, lampi Hirvensalmella
* Lehmolampi, lampi Kouvolassa

## Katso myös
* Lehmojärvi, järvi Asikkalassa
Sähköskootteri (kevyt sähköajoneuvo)

**Sähköskootteri** on istualtaan ohjattava kaksi- tai kolmipyöräinen kevyt sähköajoneuvo. Nämä kulkuneuvot kulkevat enintään 25 km/h ja ovat moottoriteholtaan enintään 1 000 wattia. Sähköskootterin käyttöön pätee samat liikennesäännöt kuin polkupyöräilijään. Perusmalleilla akku riittää noin 60 kilometrin ajomatkaan.

## Kuvakokoelma

File:Paris_Motor_Show_2018%2C_Paris_%281Y7A1249%29.jpg
File:Scooter_with_big_tires_%2844636020692%29.jpg
File:Scooter_with_big_tires_%2843966591754%29.jpg


## Katso myös
*Sähköpolkupyörä
*Sähköpotkulauta
*Sähkörullalauta

## Lähteet
Sähkörullalauta

**Sähkörullalauta** eli **sähköskeittilauta** on seisaaltaan ohjattava kevyt sähköajoneuvo. Nämä sähkömoottoriset kulkuneuvot kulkevat enintään 25 km/h ja ovat moottoriteholtaan enintään 1 000 wattia. Sähkörullalaudan käyttöön pätee samat liikennesäännöt kuin polkupyöräilijään. Näillä kulkuneuvoilla on yleensä langaton kaukosäädin jolla ohjataan itse laitetta.

## Katso myös
*Sähköpolkupyörä
*Sähköpotkulauta
*Sähköskootteri

## Lähteet
Sirkku Aho

**Sirkku Eeva-Liisa Aho** (o.s. **Maunu**, 12. heinäkuuta 1944 Virrat – 12. tammikuuta 2000 Turku) oli Turun yliopiston kasvatustieteen professori.

Aho kirjoitti ylioppilaaksi Alavuden yhteiskoulussa 1963, valmistui filosofian kandidaatiksi 1969, valtiotieteiden lisensiaatiksi 1972 ja väitteli valtiotieteiden tohtoriksi Turun yliopistossa 1974. Hänen väitöskirjansa nimike on *Oppilailla esiintyvät käyttäytymisongelmat ja kouluympäristö*.

Työurallaan Aho toimi Turun yliopistossa virkaa toimittavana ja vakinaisena kasvatustieteen assistenttina, yliassistenttina ja apulaisprofessorina eri jaksoissa 1970–1976 sekä dosenttina ja lehtorina 1975–1981. Suomen Akatemian vanhempana tutkijana hän työskenteli 1977–1981 ennen siirtymistään Turun yliopiston didaktiikan apulaisprofessoriksi vuosiksi 1981–1990. Turun yliopiston kasvatustieteiden tiedekuntaan kuuluvan opettajankoulutuslaitoksen Rauman kampuksella (Rauman OKL) Aho työskenteli virkaa toimittavana didaktiikan professorina 1982–1984. Kasvatustieteiden tiedekunnan Turun kampuksella toimivan opettajankoulutuslaitoksen (Turun OKL) kasvatustieteen apulaisprofessorina hän aloitti 1990 ja toimi myöhemmin kasvatustieteen professorina vuoteen 2000 asti.

Aho on kirjoittanut kasvatustieteen alalta useita tieteellisiä tutkimuksia ja muunlaisia julkaisuja.

## Lähteet
Syklononaani

**Syklononaani** on rengasrakenteinen hiilivety, jossa hiilet ovat kytkeytyneet toisiinsa yksinkertaisella sidoksella. Yhdiste kuuluu sykloalkaanien aineryhmään. Syklononaanin kemiallinen kaava on C9H18, moolimassa 126,24&nbsp;g/mol ja ja CAS-numero 293-55-0.

## Lähteet
Eskatologia – Kuolema ja ikuinen elämä

**Eskatologia – Kuolema ja ikuinen elämä** () on Joseph Ratzingerin, myöhemmän paavi Benedictus XVI:n kirja vuodelta 1977. Teos ilmestyi suomeksi vuonna 2021.

Kirjassa on johdannon lisäksi kolme päälukua: 1. Eskatologian ongelma ja kysymys kristinuskon perusolemuksesta. 2. Kuolema ja kuolemattomuus: eskatologian yksilöllinen ulottuvuus. 3. Tuleva elämä. Ensimmäisessä luvussa käsitellään muun muassa Jeesuksen julistuksen luonnetta ja varhaiskristillisen lähiodotuksen ongelmaa. Toisessa luvussa käsitellään kuoleman teologiaa ja sielun kuolemattomuuden problematiikkaa. Kolmannessa luvussa käsitellään muun muassa ylösnousemusta, helvettiä, kiirastulta ja taivasta. Kirjoittaja itse piti tätä kirjaa huolellisimpana kaikista teologisista teoksistaan. Se oli osa kesken jäänyttä kirjasarjaa, jonka oli tarkoitus kattaa koko dogmatiikka. Suomenkielisessä laitoksessa ovat mukana vuonna 1990 julkaistut liiteosat ja vuonna 2006 julkaistu uusi esipuhe.  

Ratzingerin Eskatologia ei pyri olemaan aiheen kaikenkattava kokonaisesitys. Se koskettaa aihepiirin kaikkia osa-alueita, mutta se rajautuu keskittymään ongelmiin, jotka ovat erityisesti mietityttäneet tekijää.

## Katso myös
*Spe salvi
## Lähteet

## Suomennos
* *Eskatologia – kuolema ja ikuinen elämä*, Katolinen tiedotuskeskus 2021, 
## Aiheesta muualla
*Emil Anton: Ratzingerin eskatologia Hyviä uutisia, 2016
Goudy Old Style

**Goudy Old Style** on perinteinen antiikva, jonka Frederic W. Goudy suunnitteli alun perin kirjasinvalimo American Type Foundersille vuonna 1915. Kirjaintyypin muodot ovat saaneet vaikutteita Gutenbergin oppipojan pojan Peter Schoeffer nuoremman leikkaamista kirjaimista. Goudy Old Style muistuttaa venetsialaistyyppisiä antiikvoja. 

Goudy Old Style on tunnetuin Frederic Goudyn suunnittelemista kirjaintyypeistä. Goudy lisäsi kirjaintyyppiin kursiivin vuonna 1918. Myöhemmin American Type Foundersin pääsuunnittelija Morris Fuller Benton täydensi kirjaintyyppiä lihavalla ja erittäin lihavalla versiolla.

## Lähteet
Sargassonkrotti

**Sargassonkrotti** (*Histrio histrio*) on antennikrotteihin kuuluva kalalaji. Lajia tavataan kaikista lauhkeista ja lämpimistä valtameristä.

## Koko ja ulkonäkö
Sargassonkrotti voi kasvaa suurimmillaan noin 20 cm pitkäksi. Ruumiinrakenteeltaan laji on tukeva, lyhyt, pyöreähkö ja suuripäinen. Selkäevän ensimmäinen ruoto on erikoistunut houkuttimeksi. Kaksi seuraavaa selkäevän ruotoa ovat myös erillisiä, ja niistä seuraa pidempi yhtenäinen evä. Sargassonkrotin rintaevät ovat kookkaat. Kalan ruumiissa on useita liuskamaisia ihosta muodostuvia ulokkeita. Pohjaväriltään laji on ruskea tai vihertävä, ja kala kykenee myös muuttamaan väriään ympäristön mukaan. Sargassonkrotin ruumiissa on useita tummia laikkuja ja juovia. 

## Levinneisyys ja elintavat
Sargassokrottia tavataan Atlantin länsirannikolla Kanadasta Uruguayihin ja itäosissa Afrikan länsirannikolta. Indopasifisella merialueella lajin levinneisyysalue ulottuu Punaiselta mereltä ja Afrikan itärannikolta Kaakkois-Venäjälle ja Havaijille. Erityisen runsas kala on Sargassomerellä. Sargassokrotti liikkuu useimmiten yksittäin lähellä pintaa sargassolevälauttojen tai kelluvien esineiden joukossa. Lajin ravintoa ovat äyriäiset ja pienet kalat. Naaras kutee levien joukkoon, ja munat muodostavat nauhoja tai mattoja.

Sargassonkrottia voidaan pitää akvaariokalana.

## Lähteet
Johdatus kristinuskoon

**Johdatus kristinuskoon : luentoja apostolisesta uskontunnustuksesta** () on Joseph Ratzingerin, myöhemmän paavi Benedictus XVI:n teos vuodelta 1968.

Kirja on syntynyt avoimen luentosarjan pohjalta, jonka Ratzinger Tübingenin yliopiston nuorena professorina sai tehtäväkseen pitää teologiasta kaikkien tiedekuntien opiskelijoille. Kirja on jaettu neljään jaksoon. Johdanto-osa käsittelee uskon merkitystä ja olemusta sekä uskon tunnustamisen haasteita nykymaailmassa. Kolme pääosaa puolestaan seuraavat uskontunnustuksen rakennetta: aihepiirit ovat Jumala, Jeesus Kristus sekä Henki ja kirkko. Teoksessa ei juurikaan käsitellä protestanttien ja katolisten välisiä kiistoja.

Kirja julkaistiin vuonna 1968 4500 kappaleen painoksella, ja vuoteen 1969 mennessä sitä oli myyty 45000 kappaletta.

## Lähteet

## Suomennos
*Johdatus kristinuskoon : luentoja apostolisesta uskontunnustuksesta. Suom. Katri Tenhunen. Katolinen tiedotuskeskus, Helsinki 2018. 
## Aiheesta muualla
*Emil Anton: Ratzingerin johdatus kristinuskoon, osa 1 Hyviä uutisia, 2012
*Emil Anton: Ratzingerin johdatus kristinuskoon, osa 2 Hyviä uutisia, 2012
*Emil Anton: Ratzingerin johdatus kristinuskoon, osa 3 Hyviä uutisia, 2012
Mazlum Abdi

**Mazlum Abdi** (s. noin 1967) on Syyriassa toimivien Syyrian demokraattisten joukkojen (SDF) komentaja. Abdi on toimunut aikanaan  Kurdistanin työväenpuolueessa (PKK) ja Syyrian sisällissodan sytyttyä vuonna 2011 Kansan suojeluyksiköt eli YPG-järjestössä. SDF perustettiin vuonna 2015. Mazlum Abdin johtama SDF oli Yhdysvaltain liittolainen sodassa Isis-järjestöä vastaan.

## Elämäkerta
Mazlum Abdin taustasta tiedetään varmasti vain vähän ja yksityiskohdista on kiistelty. Hän on käyttänyt *[[nom de guerre]]a* "Mazlum Kobani" ja "Mazlum Abdi" ja hän on syntynyt vuoden 1967 paikkeilla. Abdin itsensä mukaan hän toimi Kurdistanin työväenpuolueessa (PKK) ja tuli useampia kertoja Syyrian viranomaisen pidättämäksi. Hän on kuvaillut muuttaneensa aikanaan ensin Eurooppaan "poliittisiin töihin" ja myöhemmin Irakin Kurdistaniin "sotilaallisiin töihin". Turkkilaisten ja irakilaisten viranomaislähteiden mukaan Abdi valvoi turkkilaisia turvallisuusjoukkoja vastaan tehtyjä iskuja. 

Kun Syyrian sisällissota puhkesi Syyrian kurdit perustivat Kansan suojeluyksiköt eli YPG-järjestön. Siihen liittyi monia PKK:n veteraaneja, kuten Abdi. Lokakuussa 2015 Yhdysvaltojen tuella perustettiin Syyrian demokraattiset joukot  eli SDF. Mazlum Abdi nousi järjestön johtoon. SDF käsittää kurdien ohella arabeja ja kristittyjä, mutta YPG on sen hallitseva osa. Yhdysvallat tuki järjestöä, joka taisteli Isis-järjestöä vastaan ja Mazlum Abdilla sanotaan olleen tärkeä rooli Isisin hallitsemian alueiden valtaamisessa Syyriassa. Tämä on johtanut hieman monimutkaisempaan suhteeseen PKK:n kanssa, joka on kritisoinut SDF:n yhteistyötä Yhdysvaltojen kanssa. Turkki on puolestaan suhtautunut SDF:n PKK:n osana.

Turkki hyökkäsi SDF:n hallitsemaan Pohjois-Syyriaan lokakuussa 2019. Yhdysvallat veti pois Turkin hyökkäyksen tieltä ja lopulta varapresidentti Mike Pence välitti tulitauon, jolla Turkki perusti hallitsemansa "turva-alueen" Syyrian puolelle. SDF, Mazlum Abdi ja jotkin yhdysvaltalaispoliitikot kritisoivat Yhdysvaltojen vetäytymistä.

Syyrian presidentti Bašar al-Assadin hallinto romahti joulukuussa 2024. Kapinalliset perustivat väliaikaishallinnon presidenttinään Ahmad al-Šaraa. Mazlum Abdi allekirjoitti hänen kanssaan 10. maaliskuuta 2025 sopimuksen, jonka mukaan SDF liitettäisiin Syyrian uusiin valtiorakenteisiin. Sopimuksen toimeenpanoa lykättiin molempien osapuolten syyttäessä toisiaan sen hidastamisesta. Tammikuussa 2026 Syyrian hallinnon joukot etenivät kurdien hallitsemiin osiin Syyriaa.

## Lähteet
Belgian työväenpuolue

**Belgian työväenpuolue** (hollanniksi *Belgische Werkliedenpartij,* ranskaksi *Parti Ouvrier Belge*) oli vuosina 1885–1940 Belgiassa toiminut sosialistinen puolue.

## Historia
Puolue perustettiin huhtikuussa 1885 brysseliläisessä kahvilassa järjestetyssä tapaamisessa, johon otti osaa 112 käsityöläistä. Sen ohjelma perustui edellisenä vuonna laadittuun Quaregnonin peruskirjaan, ja puolueeseen liittyi henkilöjäsenten lisäksi ammattiyhdistyksiä ja osuuskuntia. Vuoden 1919 parlamenttivaaleissa Belgian työväenpuolue sai vaalivoiton: 36,6 prosenttia äänistä ja 26 edustajaa 70 edustajan parlamenttiin. Vaalivoiton ansiosta se muodosti Belgian seuraavan hallituksen yhdessä katolisen puolueen kanssa. Vuonna 1923 Belgian työväenpuolue liittyi Sosialistiseen työväen internationaaliin. Toisen maailmansodan aikana vuonna 1940 Belgian työväenpuolue hajotettiin. Sen toiminta päättyi, kun suurin osa jäsenistä liittyi vuonna 1945 uuteen Belgian sosialistipuolueeseen. 

Émile Vandervelde on tunnettu Belgian työväenpuolueen puheenjohtaja, joka toimi ministerinä useaan otteeseen.

## Lähteet